Folketing
2005-10-04

Enhver må tro og mene, hvad han eller hun vil, men der må ikke herske blot den mindste tvivl om, at terror og enhver anden form for politisk eller religiøs vold er fuldstændig og aldeles uacceptabel. Vælgerne i Frankrig og Holland sagde nej til EU's forfatningstraktat. De 25 EU-lande har derfor iværksat en tænkepause, en periode, der skal bruges til en bred debat om EU's fremtid. Debatten om ja eller nej til EU er fortid. EU er her, EU forbliver her, EU er rammen om samarbejdet mellem Europas lande. Nu handler det om fremtiden. EU er og har været en stor succes. Nu handler det om at gøre EU endnu bedre – bedre til at løse de opgaver, som europæerne er optaget af i hverdagen. Og det er ikke traktater og paragraffer og processer. Nej, det er beskæftigelse, det er sikkerhed og tryghed, det er økonomisk fremgang. Vi skal ruste Europa bedre til at klare den skærpede internationale konkurrence. Vi skal være bedre til at skabe nye job i Europa.